༈ན་མོ་བཛྲ་བྷཻ་ར་ཝཱ་ཡ།  མདུན་གྱི་ནམ་མཁར་ཡེ་ཤེས་མེ་དཔུང་དབུས།  ། ཁྲག་ཞག་པདྨ་ཉི་མ་ཚོགས་བདག་གི།  ། གདན་སྟེང་མ་ཧཱ་ཀཱ་ལ་ཕྱག་དྲུག་པ།  ། དྲིལ་བུ་གཡེར་ཁའི་སིལ་སིལ་འཁྲོལ་ཞིང་བཞུགས།  ། ཞལ་གཅིག་ཕྱག་དྲུག་མཆེ་བ་བགེགས་ལ་གཙིགས།  ། གྲི་གུག་ཐོད་འཕྲེང་ཌཱ་མ་རུ་ཐོད་པ།  ། རྩེ་གསུམ་བདུད་ཞགས་སྟག་གླང་ལྤགས་པས་བརྗིད།  ། དཔལ་ལྡན་ལྷ་མོ་རེ་མ་ཏཱིར་བཅས་པ།  ། ཀྵེ་ཊཱ་ཛི་ན་ཊཱཀྐི་ཏྲཀྴད་དང་།  ། གཤིན་རྗེའི་རྒྱལ་མོ་དམག་ཟོར་རྒྱལ་མོ་ཞལ།  ། རྒྱལ་ཆེན་རྣམ་སྲས་ཆོས་སྐྱོང་ལྕམ་སྲིང་སོགས།  ། གཙང་རིས་དམ་ཅན་རྒྱ་མཚོ་བཅས་ཏེ་བཞུགས།  ། རྣལ་འབྱོར་མངོན་སུམ་ངོ་བོ་ལས་བྱུང་བའི།  ། སེམས་ཀྱི་འཕྲུལ་ལས་བྱུང་བའི་སྟོང་པ་ཉིད།  ། བདེ་ཆེན་ལྷན་ཅིག་སྐྱེས་སྦྱར་ཀ་པཱ་ལར།  ། ཟག་མེད་རང་རིག་བདུད་རྩི་རྒྱ་མཚོས་མཆོད།  ། འདི་ལན་གསུམ་བྱ།  གཞན་ཡང་དམ་རྫས་བདུད་རྩི་རྒྱ་མཚོ་དང་།  ། ཕྱི་ནང་ཉེར་སྤྱོད་འདོད་ཡོན་རྒྱལ་སྲིད་བདུན།  ། རིན་ཆེན་བདུན་དང་ཉེ་བའི་རིན་ཆེན་ཚོགས།  ། མཧཱ་ཀཱ་ལ་བསྟན་སྲུངས་རྒྱ་མཚོར་འབུལ།  ། བླ་མ་མཆོག་དང་དབྱེར་མེད་མགོན་པོ་ཆེ།  ། ཁྱོད་ལ་དེང་ནས་བྱང་ཆུབ་སྙིང་པོའི་བར།  ། བསྟན་སྲུང་རྒྱ་མཚོར་བཅས་ལ་གསོལ་འདེབས་ཀྱིས།  ། བར་གཅོད་གདོན་བགེགས་ཉོན་མོངས་མ་ལུས་སོལ།  ། ལྷ་ཆེན་ཚངས་པ་དུང་གི་ཐོར་ཚུགས་ཅན།  ། འཁོར་ཚོགས་རྒྱ་མཚོར་བཅས་པ་འདིར་སྤྱོན་ལ།  ། བདུད་རྩིའི་གཏོར་མ་བསངས་མཆོད་རྒྱ་མཚོ་བཞེས།  ། དོན་རྣམས་མ་ལུས་ལྷུན་གྱིས་འགྲུབ་པར་མཛོད།  ། ལྷ་ཆེན་མགོན་པོ་ཕྱག་དྲུག་འཁོར་བཅས་དང་།  ། དམ་ཅན་རྒྱ་(༨༢)མཚོར་ལྷ་ཆེན་ཚངས་པ་ཆེར།  ། ཤར་རྩེ་གྲྭ་ཚང་དཔོན་སློབ་དགེ་འདུན་བཅས།  ། གཉེར་དུ་གཏད་ཀྱིས་སྟོང་གྲོགས་གཉན་པོ་མཛོད།  ། རྣམ་འགྲེལ་དབུ་ཕར་འདུལ་མཛོད་བསྡུས་སྦྱོར་གྱི།  ། རིགས་ལམ་བློ་གྲོས་མི་ཟད་པར་འཕེལ་ཞིང་།  ། བཤད་དང་རྩོད་དང་སྒྲུབ་པའི་བྱ་བ་ཡིས།  ། བསྟན་པ་རིན་ཆེན་སྤེལ་ནུས་འཕྲིན་ལས་མཛོད།  ། དེ་ལྟར་འགྱུར་ལ་བར་དུ་གཅོད་པ་ཡི།  ། བདུད་དང་དགྲ་བགེགས་འབྱུང་པོ་མ་ལུས་པ།  ། ཐལ་བའི་རྡུལ་ཕྲན་བཞིན་དུ་བརླག་པ་དང་།  ། ཕྱི་ནང་ཉེར་མཁོ་མ་ལུས་ལྷུན་གྱིས་སྒྲུབས།  ། སྤྱན་རས་གཟིགས་དབང་ཐུགས་ཀྱི་ཕོ་ཉ་ནི།  ། སྣ་ཚོགས་སྤྲུལ་པའི་གར་གྱིས་རྣམ་རོལ་པ།  ། ཆོས་འཁོར་སྐྱོང་ཞིང་རྣལ་འབྱོར་བུ་བཞིན་དུ།  ། སྐྱོང་མཛད་དགྲ་ལྷ་ཆེན་པོ་ཁྱོད་ལ་བསྟོད།  ། དེ་ལྟར་ཆོས་སྐྱོང་སྲུང་མ་འཁོར་བཅས་ཀྱིས།  ། ཉིན་གསུམ་བྱ་ར་མཚན་གསུམ་མེལ་ཚེ་ཡིས།  ། སྟོང་གྲོགས་གཉན་པོ་རྟག་ཏུ་མཛད་ནས་ཀྱང་།  ། བར་གཅོད་མ་ལུས་ཞི་བའི་བཀྲ་ཤིས་སྩོལ།  ། ཅེས་དཔལ་ལྡན་མཧཱ་ཀཱ་ལ་ཕྱག་དྲུག་པ་དང་ཆོས་སྲུངས་སྤྱི་ལྷ་ཆེན་ཚངས་པ་ཆེན་པོ་བཅས་ལ་འཕྲིན་ལས་འཆོལ་ཞིང་གཏོར་མ་འབུལ་བའི་རིམ་པ་འདི་ནི་ཤར་རྩེ་ཞལ་སྔ་ནས་ཆོས་ཀྱི་རྗེ་ཡོན་ཏན་རྒྱལ་མཚན་གྱིས་བསྐུལ་མ་མཛད་པ་ལྟར་༧གཤིན་རྗེ་གཤེད་ཀྱི་རྣལ་འབྱོར་པ་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །